《谢江东丘少卿漕使》
宋代·释居简

宣城阡陌连当涂，山田瘦瘠圬田腴。筑塍作圬九十四，频年风水圬为湖。

圬中饥氓水入户，私迫公催猛如虎。三分更索水花苗，名色创闻氓不谕。

流移转徙道边泣，并日不能谋一食。有生谁弗惜天年，望望谁宽倒悬急。

江东使者愁上眉，惄然轸怀若调饥。疾呼官吏访田里，蠲租除赋苏颠隮。

劝粜开仓赈寒饿，氓命垂垂出汤火。贪残俗吏漫窥窬，狡狯猾胥成㦬懡。

家家祷公愿公寿，千亿子孙天地久。宣城彰教住山人，斐然相此歌谣声。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。